【賽後解碼】兵工廠真靈魂 奧隊創造8次機會做MVP
2024年04月24日 09:01
東網電視
更多新聞短片
馬田奧迪加特今場貢獻2次助攻。(Getty Images)
阿仙奴可以大勝車路士5比0,除咗兩位梅開二度球員夏維斯、賓韋特演出神勇之外,隊長馬田奧迪加特亦有好大功勞,呢位25歲挪威國腳全場創造8次入波機會,包括貢獻2次助攻,賽後力壓3位入波嘅隊友,當選為今場官方最佳球員,足以證明「奧隊」先至係兵工廠真正靈魂人物。
雖然馬田奧迪加特今場冇波入,但有多項數據屬於雙方球員之冠,包括82次觸球、8次創造入波機會、8次對抗勝出、3次成功扭過對手。賽後主帥阿迪達大讚呢位愛將:「我哋一致認同馬田係1位擁有巨大天賦嘅球員,為球隊增添特別元素,佢獲得大家喜歡同專重,憑個人領導能力及魅力,每個人都願意跟隨佢。」馬田奧迪加特今季英超已有8球進帳及8次助攻。
至於賓韋特獲球迷投票選為今場最佳球員,呢位26歲後衞表現攻守兼備,唔止射入2球,仲有3次關鍵傳波,8次對抗有6次勝出。難怪英格蘭主帥修夫基希望呢位防守大將改變主意,重新答應為國家隊比賽。